Ole Sohn (SF), 2003-11-14:
Fru Carina Christensen har ret i, at jeg nyder sådan nogle debatter, for når der virkelig er tale om holdningsprægede debatter, værdidebatter, så kommer vi ind på noget centralt.
Det, jeg er lidt skuffet over, er den værdislaphed, som der er hos de borgerlige, den manglende konsekvens, som statsministeren ville være ked af, hvis han overværede den her debat.
Fru Carina Christensen har da forhåbentlig hørt mig sige
adskillige gange, at ordningen her vil medføre 600 flere arbejdsløse, og det er primært arbejdsløse, som kommer fra de ufaglærtes rækker.
At vi er for ordningen, bunder sådan set i kærligheden til også at skabe arbejde til folk, der har et ufaglært arbejde.
Jeg har intet imod, at de gør rent for folk, som tjener mange penge og har lange arbejdsdage og lignende, mod, at de folk så betaler arbejdet hvidt med kvittering, moms og skat og det hele, sådan at det ikke bliver en nettoudgift for staten, som det gør nu, når de bliver arbejdsløse og folk enten selv skal gøre det eller får det gjort sort.
Så det er heri vores forskellige holdninger ligger til det.
Jeg vil gerne være med til at skabe arbejdspladser til ikkefaglærte grupper.
Der kan jeg forstå, at det interesserer Det Konservative Folkeparti sig ikke så meget for.
Der er vi så uenige. Til hr. Kim Andersen vil jeg sige, at jeg anerkender, at denne her regering har foretaget adskillige store valgløftebrud, som man har erkendt, klodset lidt rundt i det og så har ændret.
Det var først i forbindelse med handelsskolerne, hvor man sagde, hov, det har vi rigtig nok lovet, det må vi lige rette op på igen.
Så var der dagpengefadæsen, som jo har rullet i en uges tid,
Det er også derfor, min appel går på, at statsministeren skal have hjælp; han har jo lovet vælgerne noget, og så må vi hjælpe ham og sørge for at rette op på det, så han ikke kommer ud i noget snavs.
Det er jo derfor, hele debatten var der, vi ønsker at undgå, at statsministeren skal komme ud i noget snavs.
Han skal da have mulighed for at rette op på den fejl, der er lavet, og fastholde det valgløfte, han har givet vælgerne, som han har gjort det på de andre områder.
Nej, det er en stor misforståelse.
Hr. Kim Andersen siger: Venstre går ikke ind for at yde statstilskud.
Jo, Venstre går ind for at yde statstilskud til rederierhvervet, de skal have.
Det er da to vidt forskellige holdninger, det er da ikke konsekvens, det er da konsekvensløshed.
Jeg er sikker på, at statsministeren er ked af at komme ud i det her snavs, og det er derfor, jeg forsøger at give en hjælpende hånd.
Jeg vil gerne sige omkring borgernes behov - nu må jeg jo ikke stille spørgsmål, men det er som at blande æbler og pærer sammen, for den fritvalgsmodel, som hr. Kim Andersen taler om, som kan give arbejde til nogle private rengøringsfirmaer på bekostning af offentligt ansatte, vil medføre, at nogle offentligt ansatte bliver arbejdsløse til fordel for nogle andre.
Det giver ikke ekstra arbejde.
Men de borgere, som har valgt hjemmeserviceordningen, fordi de gerne vil have lov at betale deres rengøringshjælp hvidt med skat og moms, som udligner tilskuddet, bliver forhindret deri.
De har kun det valg enten selv at gøre det eller at benytte sig af sort arbejde.